Vrou vas vir vuurwapens en ammunisie in Belhar | Netwerk24
Vrou vas vir vuurwapens en ammunisie in Belhar
Deur Warda Meyer 03 Oktober 2019 19:04
Die bende-eenheid in Kaapstad het 'n 26-jarige vrou vir die besit van 'n ongelisensieerde vuurwapen en ammunisie in hegtenis geneem.
Die onwettige vuurwapen waarop beslag gelê is. Foto: Verskaf
Kapt. Frederick van Wyk, polisiewoordvoerder, sê inligting is Woensdag opgevolg oor 'n ongelisensieerde vuurwapen wat by 'n adres in Uitbreiding 13 in Belhar gehou word.
"Volgens inligting was daar 'n verdagte by dié adres wat in besit was van 'n onwettige vuurwapen. Geen vuurwapen is egter in die klopjag gevind nie, maar daar is wel verdoemende bewyse van 'n onwettige vuurwapen op die verdagte se selfoon gekry."
Van Wyk sê die polisie het inligting opgevolg wat hulle na 'n ander huis in Uitbreiding 13 geneem het waarheen die vuurwapen glo verskuif is.
"Met die deursoeking van huis is 'n .357 Magnum Taurus-rewolwer, 9 mm Glock-magasyn en elf 9 mm-patrone in 'n skoenkas in die huis gekry. Die verdagte sal binnekort in die hof verskyn," het Van Wyk gesê.
Intussen het lede van die Tableview-polisiekantoor twee verdagtes, 'n 19-jarige vrou en 'n 36-jarige man, Woensdagoggend omstreeks 06:00 in 'n onverwante voorval in Tableview vir die besit van onwettige stowwe in hegtenis geneem.
Die lede, gewapen met 'n lasbrief, het inligting opgevolg oor 'n dwelmhandelaar wat die Atlantis-omgewing besoek en wat by 'n adres in Tableview woon.
Die geld en dwelms wat in Tableview gevind is.Foto: Verskaf
Van Wyk sê die polisie het groot hoeveelhede kristalmetamfetamien gevind, asook twee skale wat gebruik word om dwelms te weeg en 'n onbekende bedrag kontant.